হারিস ইবনুল হাকাম

**হারিস ইবনুল হাকাম ইবনে আবিল আস ইবনে উমাইয়া** ছিলেন তৃতীয় খলিফা উসমানের () একজন জ্যৈষ্ঠ উপদেষ্টা ও চাচাতো ভাই। ৬৪৭ সালে হারিস উত্তর আফ্রিকায় বাইজেন্টাইনদের বিরুদ্ধে অভিযানে গুরুত্বপূর্ণ ভূমিকা পালন করেন এবং পরবর্তীতে রাজধানী মদিনার বাজারের তত্ত্বাবধায়ক নিযুক্ত হন। তার বংশধরদের মধ্যে অনেকেই তাদের পৈতৃক আত্মীয় উমাইয়া খলিফাদের অধীনে সামরিক কর্মকতা ও গভর্নর হিসেবে সক্রিয় ছিলেন; বিশেষ করে হারিসের ভাই প্রথম মারওয়ানের বংশধররা, যারা ৬৮৪ থেকে ৭৫০ খ্রিস্টাব্দ পর্যন্ত ইসলামি বিশ্ব শাসন করে।

## জীবনী
হারিস ছিলেন হাকাম ইবনে আবিল আসের পুত্র ও উমাইয়া খলিফা প্রথম মারওয়ানের ভাই। তিনি খলিফা উসমান ইবন আফফানের (শা. ৬৪৪–৬৫৬ খ্রি.) চাচাতো ভাই ছিলেন। উসমানের খিলাফতের সময় হারিস ও তার ভাই মারওয়ান খলিফার নিকটতম উপদেষ্টা হিসেবে গুরুত্বপূর্ণ প্রভাব বিস্তার করতেন।

ইতিহাসবিদ আল-বালাজরির বর্ণনা অনুযায়ী, ৬৪৭ সালে (কিছু সূত্রে ৬৪৮ বা ৬৪৯) খলিফা উসমান হারিসকে একটি বাহিনীর নেতৃত্ব দেন, যার উদ্দেশ্য ছিল মিশরের তৎকালীন গভর্নর আবদুল্লাহ ইবনে আবি সারাকে সহায়তা করা। এই বাহিনী মিশরে পৌঁছানোর পর আবদুল্লাহ ইবনে আবি সারা গোটা বাহিনীর সর্বাধিনায়কত্ব গ্রহণ করেন এবং মুসলিম বাহিনীকে নিয়ে আফ্রিকার এক্সারখেট অঞ্চলের বিরুদ্ধে অভিযান পরিচালনা করেন, যা তখন বাইজেন্টাইন সাম্রাজ্যের নিয়ন্ত্রণাধীন উত্তর আফ্রিকার একটি প্রশাসনিক প্রদেশ ছিল।

পরবর্তীতে খলিফা উসমান হারিসকে ইসলামি খিলাফতের তৎকালীন রাজধানী মদিনার বাজার তদারকির দায়িত্ব দেন। কিন্তু এই নিয়োগ স্থানীয় অধিবাসী আনসারদের মধ্যে অসন্তোষ সৃষ্টি করে। তারা মনে করতেন, এভাবে বাজারের তদারকি করা ইসলামি দৃষ্টিকোণে বৈধ হওয়ার সম্ভাবনা খুবই কম। 

প্রাথমিক ইসলামি ঐতিহাসিক বর্ণনাগুলোতে একটি বিশেষ ঘটনার উল্লেখ পাওয়া যায়, যা আনসারদের ক্ষোভ আরও বাড়িয়ে দেয়। বলা হয়, হারিস তার প্রশাসনিক পদ ব্যবহার করে বাজার থেকে পণ্য ক্রয় করতেন এবং পরে সেগুলো উল্লেখযোগ্য লাভে বিক্রি করতেন। তবে এই বিষয়ে খলিফা উসমানের কাছে অভিযোগ জানানো হলে তিনি তা উপেক্ষা করেন। বরং তিনি সাদাকার (যাকাত) উট থেকে হারিসকে উপহার প্রদান করলে আনসারদের ক্ষোভ আরও বৃদ্ধি পায়। খলিফা উসমান সাধারণত নিজের ব্যক্তিগত সম্পদ থেকে আত্মীয়স্বজনদের দান বা উপহার প্রদান করতেন। অনেকে না জেনে এটিকে রাষ্ট্রীয় সম্পদের অপব্যবহার হিসেবে গণ্য করতেন। এই কারণে এর আগেও কিছু সাহাবি খলিফা উসমানের উপর ক্ষুব্ধ হন, বিশেষ করে সাহাবি আবু জার গিফারি। খলিফা বাইজেন্টাইন নিয়ন্ত্রিত উত্তর আফ্রিকার সামরিক অভিযানের সময় সংগৃহীত খাজনা থেকে উপহার হিসেবে হারিসকে বিপুল অর্থ প্রদান করেন। এছাড়াও উসমান মদিনার নিকটবর্তী মানজুর নামক স্থানে হারিসকে কিছু সম্পত্তিও দান করেন।

## বংশধর
হারিস খলিফা উসমান ইবন আফফানের কন্যা আয়িশাকে বিবাহ করেছিলেন। তাদের ঘরে দুই পুত্র সন্তান জন্ম নেয়: উসমান ও আবু বকর। এদের মধ্যে আবু বকর পরবর্তীতে মারওয়ানের কন্যা রামলাকে বিবাহ করেন। মারওয়ান ৬৮৪ সালে খলিফা হন এবং তার মাধ্যমেই উমাইয়া খিলাফতের মারওয়ানি শাখার সূচনা ঘটে, যারা ৭৫০ সাল পর্যন্ত শাসন চালিয়ে যায়। মারওয়ানি আমলে হারিসের অনেক বংশধর বিশেষ অনুগ্রহ ও মর্যাদা লাভ করেন।

হারিসের অপর পুত্র আবদুল ওয়াহিদ সিরিয়ায় বিপুল ধন-সম্পত্তির মালিক ছিলেন। তখন সিরিয়া উমাইয়াদের প্রধান ও কেন্দ্রীয় প্রদেশ হিসেবে পরিচিত ছিল। আবদুল ওয়াহিদ তাঁর জমিতে বিনিয়োগ করে তা উন্নত করেন এবং নিজের তৃণভূমিকে সাধারণ মুসলিমদের ব্যবহারযোগ্য চারণভূমিতে রূপান্তরিত করেন। তার এই কাজ সমকালীনদের কাছে প্রশংসিত হয়। এমনকি প্রসিদ্ধ কবি আল-কাতামি তার এই উদ্যোগের প্রশংসা করে কবিতাও রচনা করেন।

হারিসের নাতিদের মধ্যেও কয়েকজন উল্লেখযোগ্য ব্যক্তি ছিলেন। তাদের মধ্যে একজন হলেন সাঈদ ইবন আবদুল আজিজ, যিনি সাধারণভাবে ও কিছুটা অবমাননাকর অর্থে *সাঈদ খুদায়না* নামে পরিচিত ছিলেন। “খুদায়না” শব্দটি আরবরা ইরানি অভিজাতদের স্ত্রীদের বুঝাতে ব্যবহার করত এবং এর অর্থ সাধারণত “ছোট রাজকন্যা” বা “অল্পবয়সী রাজকন্যা” করা হয়। সাঈদ খুদায়না ৭২০ সালে খুরাসানের গভর্নর হিসেবে দায়িত্ব পালন করেন। তিনি এই পদে নিযুক্ত হন তার শ্বশুর মাসলামা ইবন আবদুল মালিকের অধীনে, যিনি প্রথম মারওয়ানের নাতি ছিলেন।

হারিসের অপর একজন নাতি ছিলেন খালিদ ইবন আবদুল মালিক। তিনি হিশাম ইবনে আবদুল মালিকের শাসনামলে মদিনার গভর্নর হিসেবে দায়িত্ব পালন করেন। উল্লেখ্য যে, হিশামও প্রথম মারওয়ানের বংশধর ছিলেন। খালিদের ভাই ইসমাইল ইবনে আবদুল মালিকও একটি গুরুত্বপূর্ণ পারিবারিক সম্পর্ক স্থাপন করেছিলেন। তিনি হাসান ইবন হাসানের কন্যা হাম্মাদাকে বিবাহ করেন। হাসান ইবন হাসান ছিলেন খলিফা আলি ইবন আবি তালিবের নাতি। ইসমাইল ও হাম্মাদার ঘরে দুই পুত্র জন্মগ্রহণ করে, যার ফলে উমাইয়া ও আলি বংশের মধ্যে একটি পারিবারিক সম্পর্কও স্থাপিত হয়।

## তথ্যসূত্র


## গ্রন্থপঞ্জি

* 
* 
* 
* 
* 
* 

বিষয়শ্রেণী:উমাইয়া খিলাফতের ব্যক্তি
বিষয়শ্রেণী:বনু উমাইয়া